**2021 m. migrantų krizė Lietuvoje** – migrantų krizė, 2021 m. vasarą prasidėjusi Lietuvoje, kai pasienyje su Baltarusija į Lietuvos Respublikos teritoriją pradėjo masiškai plūsti nelegalūs imigrantai.

Priešistorė
-----------

*Pagrindinis straipsnis – Europos migrantų krizė*.
Nuo 2014–2015 m. į Europos (ypač, Europos Sąjungos) teritoriją prasidėjo masinė „nereguliarioji" imigracija iš Artimųjų Rytų, Afrikos ir Azijos šalių – daugiausia Sirijos, Irako, Afganistano. Krizę nulėmė prasidėjęs Sirijos pilietinis karas, kariniai konfliktai Afganistane, Irake, Libijoje, Liberijoje, Eritrėjoje. Su didžiausiu imigrantų antplūdžiu susidūrė Pietų Europos šalys – Graikija, Italija, Ispanija, Malta, taip pat nusidriekė nevaldomos migracijos kelias pro Balkanų šalis link Vengrijos. Dauguma atvykėlių siekė pabėgėlio statuso ir prieglobsčio Vakarų ir Šiaurės Europos šalyse: Vokietijoje, Prancūzijoje, Italijoje, Švedijoje, Austrijoje, Jungtinėje Karalystėje, Belgijoje, Nyderlanduose, Šveicarijoje. Prie krizės prisidėjo suklestėjusi žmonių kontrabanda, aplaidi Turkijos ir kitų šalių sienų kontrolė.

Lietuva liko šių migrantų srautų nuošalyje, tiesa, šalis įsipareigojo priimti dalį atvykėlių (jų atvyko 489, vėliau beveik visi išvyko) pagal ES migracijos kvotų politiką. 2019–2020 m. Lietuvoje ėmė daugėti imigrantų iš Ukrainos, Baltarusijos, Rusijos, o po 2020 m. vasarą Baltarusijoje prasidėjusių pilietinių neramumų Lietuva įsipareigojo suteikti prieglobstį nuo A. Lukašenkos santvarkos bėgantiems baltarusiams. Lietuva aktyviai rėmė Baltarusijos opoziciją ir siekė nuversti prezidentą A. Lukašenką, tad buvo įžvelgiama grėsmė, kad Rusija ir Baltarusija gali pasinaudoti siena kaip politiniu įrankiu. Nelegali imigracija į Lietuvą nebuvo didelė – pro Baltarusijos sieną 2018 m. sulaikytas 331 migrantas, 2019 – 67 (iš jų 45 % – iš Vietnamo).

Nuo 2020 m. antros pusės pro Lietuvos–Baltarusijos sieną smarkiai padidėjo rūkalų kontrabanda, o 2021 m. gegužę pradėjo didėti nelegalios migracijos srautai iš Baltarusijos. Vidaus reikalų ministrės Agnės Bilotaitės teigimu, kad iš Baltarusijos būta grasinimų migracija, ir kad Baltarusijos pareigūnai galimai tyčia padeda migrantams patekti į Lietuvą. Vėliau tokį Baltarusijos elgesį ji pavadino „hibridiniu karu".

Migracijos banga
----------------

2021 m. birželio pradžioje nelegalių migrantų srautai Baltarusijos pasienyje siekė po keliasdešimt žmonių, o liepos pradžioje migrantų skaičius pasiekė iki 150 žmonių per dieną. Liepos 2 d. iš viso užfiksuoti 822 nelegalūs imigrantai. 2021 m. liepos 2 d. dėl migrantų srauto visoje šalyje paskelbta ekstremali padėtis. Valstybės sienos apsaugos tarnybai į pagalbą pakviesta kariuomenė, pradėtas valstybinės sienos aptvėrimas spygliuota tvora (koncertina), tikimasi vėliau pradėti fizinės sienos statybas.

Pabėgėliai daugiausiai atvyksta lėktuvais į Baltarusiją iš Bagadado, Stambulo, kai kurie yra Baltarusijos universitetų studentai. Imigrantai už užmokestį atvežami prie Lietuvos sienos nurodant, kur reikia eiti. Dauguma migrantų pasiekę sieną laukia, kol bus paimti VSAT pareigūnų, nors dalis imigrantų sieną kerta nepastebėti ir bando pasiekti Lenkiją ar kitaip išvykti į Vakarų Europą. Daugiausia tarp imigrantų Irako piliečių, taip pat žmonės prisistato atvykę iš Irano, Sirijos, Baltarusijos, Rusijos, Turkijos, Šri Lankos, Tadžikistano, Gambijos, Gvinėjos, Afganistano, Maroko, Indijos, Jemeno, Somalio, Egipto, Kamerūno, Kongo. Dauguma atvykėlių – jauni vyrai, bet užfiksuota ir šeimų, gimdyvių, nepilnamečių vaikų, senolių.

Atvykėliai apgyvendinti Užsieniečių registracijos centre Pabradėje, ten imus stigti vietos – įvairiose patalpose pasienyje – Kapčiamiesčio mokykloje, Alytaus rajono Verebiejų kaime, Varėnos rajono Vydenių kaime, Ignalinos rajono Linkmenų gyvenvietėje, Alytaus aerodrome. Druskininkų apylinkėse esančiose pasienio užkardose pradėti statyti angarai. Šiose gyvenvietėse pradėjo patruliuoti antiteroristinė „Aro" rinktinė. Taip pat atvykėliai įkurdinti kitose pasienio užkardose, pasieniečių ar karinėse patalpose.

2021 m. liepos 26 d. ruošiantis Viešojo saugumo tarnybos poligone Šalčininkų rajone Rūdninkuose įrengti nelegalių migrantų stovyklą, kilo protestas ir susirėmimas su policijos pareigūnais. Apie keliasdešimt asmenų neleido į poligoną patekti tarnybų transportui. Konflikto metu buvo padegtos padangos poligone, sužaloti 2 pareigūnai, 8 asmenys sulaikyti. Po šio įvykio Vidaus reikalų ministerija pasiūlė pasienyje skelbti nepaprastąją padėtį. Pasipriešinus gyventojams, migrantai neatkelti ir į Dieveniškes.

2021 m. liepos 30 d. iš viso užfiksuoti 3284 migrantai: >2000 iš Irako, 165 iš Kongo, 105 iš Kamerūno, 55 iš Rusijos, 53 iš Gvinėjos, 43 iš Irano, iš Afganistano – 34, 16 iš Somalio, po 10 iš Turkijos, Kongo Demokratinės Respublikos ir Sirijos. 71 % migrantų vyrai, daugiausia nuo 20 iki 29 metų amžiaus.

Rugpjūčio 1 d. pasiektas dienos nelegalių migrantų rekordas – 289 asmenys.

Nuo rugpjūčio 3 d. VRM leido neteisėtus migrantus apgręžti ir grąžinti į Baltarusiją.

Rugpjūčio 6 d. Irako Civilinės aviacijos administracija pranešė neterminuotam laikotarpiui stabdanti visus keleivinius skrydžius į Minską. Iš Irako į Baltarusijos sostinę skris tik tušti lėktuvai, parsigabenantys Irako piliečius atgal.

Incidentai
----------

Rugpjūčio 2 d. Rūdininkų poligone laikomi nelegalai surengė protestą, reikalaudami laisvės ir geresnių gyvenimo sąlygų. Į poligoną suvažiavo gausios policijos pareigos, viešojo saugumo tarnybos pareigūnai, panaudodami ašarines dujas, protestus nurimdė.

Teisinė reakcija
----------------

2021 m. liepos 13 d. LR Seimas priėmė rezoliuciją „Dėl hibridinės agresijos atrėmimo", kurioje konstatuojama, kad nedraugiškos Lietuvai valstybės vykdo hibridinę agresiją prieš Lietuvos Respubliką, įvertinama dėl to kylanti grėsmė mūsų šaliai, išorinei Europos Sąjungos ir NATO sienai.

Taip pat Seimo nariai liepos 13 d. neeilinėje Seimo sesijoje ypatingos skubos tvarka priėmė Įstatymo „Dėl užsieniečių teisinės padėties" ir lydimųjų teisės aktų pataisas, kuriomis nuspręsta paspartinti prieglobsčio prašymų nagrinėjimą ir apriboti kai kurias prieglobsčio prašytojų teises tais atvejais, kai valstybė jų negali užtikrinti dėl valstybėje paskelbtos karo padėties, nepaprastosios padėties, taip pat ekstremaliosios situacijos ar ekstremaliojo įvykio dėl masinio užsieniečių antplūdžio. Už pagrindinio teisės akto pakeitimus balsavo 84 Seimo nariai, prieš – 1, susilaikė 5 parlamentarai.

Pagal šias pataisas migrantai bus sulaikomi be teismo sprendimo ir negalės laisvai judėti Lietuvoje, kai galioja ekstremalioji situacija. Tokius priimtus nutarimus griežtai kritikavo žmogaus teises ginančios organizacijos.

2021 m. lapkričio 10 d. pasienio su Baltarusija ruožuose paskelbta nepaprastoji padėtis, kuri galioja iki 2022 m. sausio mėn. vidurio.

2023 m. sausio 18 d. Lietuvos Vyriausybė nusprendė denonsuoti prieš 16 metų pasirašytą susitarimą su Baltarusija dėl bendradarbiavimo per sieną principų. Pagal sprendimą, nustojo galioti 2006 m. birželio 1 d. Vilniuje pasirašytas Lietuvos ir Baltarusijos vyriausybių susitarimas, kuriame nustatytos bendradarbiavo per sieną sritys.

Šaltiniai
---------

1. ↑  „Irregular Migrant, Refugee Arrivals in Europe Top One Million in 2015: IOM". IOM. 22 December 2015.
2. ↑  "Refugee crisis: apart from Syrians, who is travelling to Europe? ". *The Guardian*. 10 September 2015.
3. ↑  „Monthly Arrivals by Nationality to Greece, Italy and Spain" Archyvuota kopija 2020-03-15 iš Wayback Machine projekto.. *Refugees/Migrants Emergency Response – Mediterranean*. 31 March 2016.
4. 1 2 3 4 5  Austėja Makarevičiūtė, Jurgis Vedrickas. *Atsako į Europos migracijos krizę ir migracijos politikos pokyčių ES bei Lietuvoje 2015–2020 m. apžvalga*. Vilnius: Rytų Europos studijų centras, 2020.
5. ↑  Migrant crisis: Illegal entries to EU at lowest level in five years
6. ↑  Ministrė: 205 Baltarusijos piliečiams leista atvykti į Lietuvą dėl humanitarinių priežasčių. LRT.lt, 14, Rugs 2020
7. ↑  Muitinė muša cigarečių kontrabandos sulaikymų rekordus: per 9 mėnesius jau dvigubai viršytas pernai sulaikytos kontrabandos kiekis, *Jonavos žinios*
8. ↑  Bilotaitė: padaugėjo migrantų iš Baltarusijos, stiprinama sienos apsauga, *tv3.lt*
9. ↑  Bilotaitė: prieš Lietuvą pradėtas hibridinis karas, bet situacija valdoma, *delfi.lt*
10. ↑  EP pirmininkas: migrantų antplūdis į Lietuvą kelia nerimą, *lrytas.lt*
11. ↑  Dėl migrantų srauto valstybės mastu paskelbta ekstremali situacija, *lrt.lt*
12. ↑  Bilotaitė: kartu su spygliuota viela visą sieną su Baltarusija užtversime tikra tvora, *delfi.lt*
13. ↑  Simona Voveriūnaitė, Dainora Karklytė. VSAT pulkininkas: migrantai eina ir dieną, pasiskirsto per visas savivaldybes, *delfi.lt*
14. ↑  Ignalinos meras: per sieną perbėgusius nelegalus mūsų ūkininkai gaudo javų laukuose, *delfi.lt*
15. ↑  Lenkija grąžino Lietuvai kelias dešimtis Vakarus bandžiusių pasiekti migrantų, *delfi.lt*
16. ↑  Per savaitgalį jau sulaikyta per 80 migrantų, plečiasi šalių geografija – atsirado Gambija, Gvinėja ir Marokas, *lrt.lt*
17. ↑  Migrantų iš Baltarusijos skaičiai auga, kaip ant mielių: sulaikytas dar 131 žmogus, *delfi.lt*
18. ↑  Savivaldybių patalpose apgyvendinta per pusę tūkstančio migrantų, Lazdijų merė pratrūko – veiksmų plano nėra, *lrt.lt*
19. ↑  Dėl Alytuje apgyvendintų nelegalių migrantų visoje apskrityje savaitgalį sustiprintos policijos pajėgos, čia patruliuoja ir antiteroristinių operacijų rinktinės „Aras" pareigūnai, *Klaipėda*
20. ↑  VST vadas: į poligoną buvo įsiveržę žmonės, padegė padangas, sužalojo pareigūnus
21. ↑  A.Bilotaitė: VRM siūlo pasienyje įvesti nepaprastąją padėtį
22. ↑  Pateikė išsamią neteisėtų migrantų Lietuvoje statistiką: iš kokių šalių, kokio amžiaus, *delfi.lt*
23. ↑  Neteisėtų migrantų srautas savaitgalį pasiekė naujas aukštumas, *delfi.lt*
24. ↑  Neteisėti migrantai bus apgręžiami, nukreipiami į pasienio punktus
25. ↑  Landsbergis: Irako sprendimas stabdyti skrydžius – rimtas žingsnis į krizės sprendimą
26. ↑  Pareigūnai vandeniu iš žarnos ir ašarinėmis dujomis „vėsino" Rūdninkų poligone kilusias aistras, *delfi.lt*
27. ↑  Seimas priėmė rezoliuciją dėl hibridinės agresijos atrėmimo
28. ↑  Dėl neteisėtų migrantų antplūdžio patikslinta prieglobsčio prašymų nagrinėjimo tvarka
29. ↑  Valdžios sprendimai dėl migrantų neramina visuomenininkus: tampa tradicija įvesti ekstremalias situacijas ir riboti žmogaus teises
30. ↑  „Seimas iki sausio vidurio pratęsė nepaprastąją padėtį dėl masinio užsieniečių antplūdžio kilusios grėsmės". *bns.lt*. BNS. 2021 m. gruodžio 7 d.
31. ↑  „Lietuvos Vyriausybė atšaukė bendradarbiavimo su Baltarusija susitarimą". *lrt.lt*. Lietuvos nacionalinis radijas ir televizija. 2023 m. sausio 18 d. Nuoroda tikrinta 2023 m. sausio 18 d..

Taip pat skaitykite
-------------------

* Irako ir Lietuvos santykiai